
Møtebok 2007 - studieutvalget ved Det juridiske fakultet - Referat fra SU møte 9 mai 2007
Til dagsorden: Sak 30-07 utsettes.

Utsatte saker:

26-07 Gjennomgang av reglement for valgfri del 
Enstemmig vedtak: 

Studieutvalget foreslår at reglement for valgfri del endres og omredigeres slik (foreslåtte endringer står i kursiv)
§ 17 Obligatorisk innføringskurs
1. Det obligatoriske innføringskurset består av en innføring i skriving av større arbeider (bl.a. bruk av data), og av en innføring i vitenskapelig tenkning (bl.a. rettsteori/filosofi).
2. Det fastsettes et eget pensum, som forutsettes lest før deltakelse på innføringskurset.
3. Deltakelse på innføringskurset er et vilkår for å levere masteroppgave til bedømmelse. Fritak fra deltakelse på innføringskurset kan bare gis i særlige tilfeller, og etter skriftlig søknad til fakultetet.
4. De studenter som skriver masteroppgave på 60 studiepoeng skal delta på et seminar der de legger fram sitt prosjekt.
1.Endret 27.03.06 i sak JF 13/06


§ 18 Veiledning
1. Studenter skal som utgangspunkt selv finne tema og veileder, intern eller ekstern. Veilederen skal godkjennes av fakultetet.









                                    2. Studentene kan søke veiledning og hjelp  fra andre enn veileder. Imidlertid må ikke slik veiledning gå ut over kravet om at oppgaven skal være studentens eget arbeid, jf §§ 12 og 15.

§ 19 Veiledning – omfang
1. For 30 sp. individuell masteroppgave gis 12 timer veiledning.
2. For 60 sp. individuell masteroppgave gis 30 timer individuell veiledning.
3. Ved gruppeoppgave på 30 sp. gis det tilbud om 30 timers veiledning til en gruppe på to studenter, og  42  timer  veiledning til en gruppe på tre studenter. 
4. Ved gruppeoppgave på 60 sp. gis det tilbud om 50 timers veiledning til en gruppe på to studenter, og 70 timer veiledning til en gruppe på tre studenter.
5. Veiledningen omfatter tiden som brukes til gjennomlesning, utarbeiding av kommentarer, til personlige samtaler og til gruppesamtaler. 
6. Studentene har bare krav på denne veiledningskvoten en gang i løpet av studiet.
7. Studenter som endrer oppgavens tema jf. § 14 nr. 3 og § 23 nr. 1, gis ikke rett til utvidet veiledning. ”


§ 20 Innlevering
1. Bare oppgaver som er godkjent av fakultetet etter §§ 13 og 14 og som tilfredsstiller kravene til omfang etter § 16 kan leveres til bedømmelse. 
2. Oppgaven skal leveres i fem innbundne  papirutgaver og på e- post til elektronisk_innlevering@jus.uit.no, samt legges inn i universitetets database MUNIN.  To av papirutgavene skal være anonymisert. De tre andre utgavene skal inneholde navn istedenfor kandidatnummer. Skriftstørrelsen skal være 12 pkt. og linjeavstanden 1,5.
3. Oppgaven skal leveres til sensur senest” 3. mai” i vårsemesteret og 15. desember i høstsemesteret, eventuelt påfølgende virkedag. En oppgave som leveres til sensur, kan ikke trekkes tilbake.
4. En oppgave som er levert til bedømmelse ved en annen utdanningsinstitusjon, kan ikke leveres til bedømmelse ved Det juridiske fakultet, Universitet i Tromsø.” 

Bestemmelsen trer i kraft høsten 2007. Øvrige bestemmelser i reglementet endrer paragrafnummer fortløpende.

Ordinære saker:

29-08
Referatsaker

1. Referat fra SU møte 11.04.07

2. Referat fra styremøtet 23.05.07

3. Referat fra avdelingsutvalgene

4. Søkertallene fra samordna opptak

5. Møtereferat fra forum for kontaktpersoner for studenter med nedsatt funksjonsevne 17.04.07

6. Melding om vedtak i klagesak vedrørende kandidatløftet

7. Melding om vedtak i klagesak vedrørende fusk til eksamen

8. Melding om vedtak i klagesak vedrørende fusk til eksamen

9. Oversikt over vårens eksamensdatoer

10. Program for institusjonsbesøk – akkreditering av master - og PhD studiene i rettsvitenskap

11. Årsplan for studieutvalget

Merknader til referatsakene:

Sak nr 3: Tredjeavdelingsreferatet sak 20-07 , 5 og 6  ledd: Utvalget anmodes om å utvide seminarundervisningen med 6 timer for å oppfylle de praktiske elementer som studieplanen forutsetter. De seminarlederne som engasjeres til oppdraget, må få tilstrekkelig informasjon og opplæring i hva som forventes. 

Sak nr 7 og 8: Administrasjonen må forberede sak om oppretting av fuskeutvalg til SU-møtet i juni.

Sak 11: Plan for junimøtet ble diskutert. Følgende saker skal i tillegg tas opp: Forslag til navn på nye avdelingsledere, hefte om seminarlederrollen, evaluering av pedagogstillingen og gjesteforelesningene. 

Orienteringer:
- 
Følgende høringsuttalelser er avgitt fra fakultetet: Om forslag til læringsmiljøhåndbok, om utarbeiding av  pedagogiske mapper.

- 
Utkast til hefte om seminarlederrollen er utarbeidet, og sendes på høring til lærere.

-
Henvendelse fra en gruppe studenter ( småbarnsmødre) om tidspunkt for eksamen. SU avventer en eventuell henvendelse fra JSU  om spørsmålet.

-
Det har vært møte mellom akademisk kvarter vedrørende rutiner for utarbeidelse av kompendier ( pensumendringer). Det innføres tidsfrister for pensumendringer, slik at Akademisk kvarter får mulighet til å bestille kompendier /bøker i god tid før semesterstart. 

- 
En undersøkelse blant lærerne viser ønske om å fortsatt ha en pedagog ved fakultetet. 

30-07  Antall eksamensdager på skoleeksamen  - 3. avdeling. – saken utsettes
31-07
Godkjenning av pensumendring – 2. avdeling (200702384)

Enstemmig vedtak:

Studieutvalgets leder får fullmakt til å avgjøre saken.

Vedtatt på fullmakt 14.05.07:
Pensumendring andreavdeling for studieåret 2007/2008: Alminnelig forvaltningsrett.
Torstein Eckhoff: Rettskildelære (5.utgave 2001 ved Jan Helgesen) kapittel 1 utgår og erstattes med

Johan Greger Aulstad: Forholdet mellom domstolene og forvaltningen i norsk rett. - Særlig med henblikk på kravet om forholdsmessighet ved forvaltningens skjønnsutøvelse.

Artikkelen inntas i kompendium I. 
32-07 Presisering av undervisningstimebudsjettet – prioriteringer i forhold til fordeling av arbeidsoppgaver
Enstemmig vedtak:

Studieutvalget anbefaler følgende prioriteringer i forbindelse med fordeling av arbeidsoppgaver:

1. Undervisning innen egne forskningsområder.

2. Andre kvalitetshensyn

· Erfaringer med faget og tilfredsstillende tilbakemeldinger. Av hensyn til  mulighet for fordyping og kvalitetsforbedring bør den enkelte ikke undervise i for mange fagområder og bør få samme fag flere ganger.

· Praktikere med spesialkunnskap innen det aktuelle fagområdet

3. Timeregnskap

4. Økonomiske hensyn

33-07 Søknad om økonomisk støtte til fellesseminar 2007 – studentrettshjelpstiltakene

Enstemmig vedtak:

Juss Buss innvilges kr 7 500,- i støtte til delfinansiering av  Fellesseminaret for studentrettshjelpstiltakene.
Tromsø, 10.05.2007
	Kristin Solberg

